b'\n_START_ARTICLE_\nMore (c\xc3\xa2ntec)\n_START_SECTION_\nInforma\xc8\x9bii generale\n_START_PARAGRAPH_\nC\xc3\xa2ntecul a fost compus de produc\xc4\x83torul suedez RedOne, cunoscut preponderent datorit\xc4\x83 colabor\xc4\x83rii cu Lady GaGa, al\xc4\x83turi de aceasta realiz\xc3\xa2nd \xc8\x99lag\xc4\x83re precum \xe2\x80\x9eBad Romance\xe2\x80\x9d, \xe2\x80\x9eJust Dance\xe2\x80\x9d, \xe2\x80\x9eLoveGame\xe2\x80\x9d sau \xe2\x80\x9ePoker Face\xe2\x80\x9d. \xc3\x8enregistrarea a fost doar una dintre piesele la care au conlucrat Usher \xc8\x99i RedOne, alt\xc4\x83 compozi\xc8\x9bie notabil\xc4\x83 a celor doi fiind \xc8\x99i \xe2\x80\x9eRockband\xe2\x80\x9d, care spre deosebire de \xe2\x80\x9eMore\xe2\x80\x9d nu s-a reg\xc4\x83sit pe lista pieselor incluse pe albumul Raymond v. Raymond. \xe2\x80\x9eMore\xe2\x80\x9d nu se reg\xc4\x83se\xc8\x99te dec\xc3\xa2t pe varianta digital\xc4\x83 a materialului discografic, sub titulatura de \xc3\xaenregistrare bonus, compact discurile distribuite de magazinele de specialitate neprezent\xc3\xa2nd aceast\xc4\x83 pies\xc4\x83._NEWLINE_Compozi\xc8\x9bia a fost lansat\xc4\x83 ca cel de-al treilea \xe2\x80\x94 \xc8\x99i ultimul \xe2\x80\x94 single promo\xc8\x9bional al materialului, urm\xc3\xa2ndu-le \xc3\xaenregistr\xc4\x83rilor \xe2\x80\x9ePapers\xe2\x80\x9d \xc8\x99i \xe2\x80\x9eThere Goes My Baby\xe2\x80\x9d. Piesa a fost lansat\xc4\x83 \xc3\xaen format digital pe data de 16 martie 2010 \xc3\xaen Statele Unite ale Americii.\n_START_SECTION_\nStructura muzical\xc4\x83 \xc8\x99i recenzii\n_START_PARAGRAPH_\n\xe2\x80\x9eMore\xe2\x80\x9d este un c\xc3\xa2ntec rhythm and blues, prezent\xc3\xa2nd influen\xc8\x9be de muzic\xc4\x83 electronic\xc4\x83 scris \xc3\xaentr-o tonalitate minor\xc4\x83. \xc3\x8en compozi\xc8\x9bie se face uz de armonii vocale, ritmul melodiei vocale fiind construit\xc4\x83 cu ajutorul unui num\xc4\x83r sc\xc4\x83zut de sincope. \xc3\x8en c\xc3\xa2ntec se folose\xc8\x99te doar c\xc3\xa2te un acord pe spa\xc8\x9bii mari, frazarea melodic\xc4\x83 a vocii fiind una complicat\xc4\x83. Ansamblul de versuri ale \xc3\xaenregistr\xc4\x83rii se compune din dou\xc4\x83 strofe, un ante-refren \xc8\x99i un refren, ultimele dou\xc4\x83 fiind repetate de-a lungul piesei._NEWLINE_\xc3\x8entruc\xc3\xa2t \xe2\x80\x9eMore\xe2\x80\x9d nu a fost inclus pe edi\xc8\x9bia standard a albumului Raymond V Raymond \xc8\x99i fiind distribuit doar prin intermediul iTunes, c\xc3\xa2ntecul a fost ocolit de recenzorii materialului discografic. Editorii website-ului New Music Reviews au apreciat \xc3\xaentr-un mod favorabil compozi\xc8\x9bia, oferindu-i nou\xc4\x83 puncte dintr-un total de zece. De asemenea, \xc3\xaen prezentarea discului de provenien\xc8\x9b\xc4\x83, J. Matthew Cobb de la Soul Tracks a fost de p\xc4\x83rere c\xc4\x83 \xe2\x80\x9esingurul pas \xc3\xaen fa\xc8\x9b\xc4\x83 important al lui Usher \xc3\xaen stilul s\xc4\x83u pop aflat \xc3\xaen continu\xc4\x83 evolu\xc8\x9bie este [...] \xc2\xabMore\xc2\xbb; a c\xc4\x83rui ferocitate dance-pop poate fi considerat\xc4\x83 o senza\xc8\x9bie de crossover. Este bine s\xc4\x83-l avem pe vechiul (dar mai t\xc3\xa2n\xc4\x83rul) Usher \xc3\xaenapoi\xe2\x80\x9d.\n_START_SECTION_\nPromovare\n_START_PARAGRAPH_\n\xc3\x8entruc\xc3\xa2t \xc3\xaenregistrarea a fost utilizat\xc4\x83 pentru a promova spectacolul 2010 NBA All-Star Game, desf\xc4\x83\xc8\x99urat pe data de 14 februarie 2010, un scurt videoclip av\xc3\xa2nd drept tem\xc4\x83 central\xc4\x83 jocul baschet a fost filmat. \xc3\x8en cadrul scurtmetrajului, sunt prezentate \xc3\xaen paralel imagini din timpul unui astfel de eveniment, c\xc3\xa2t \xc8\x99i segmente scurte \xc3\xaen care artistul este surprins \xc3\xaen timp ce realizeaz\xc4\x83 o serie de coregrafii \xc8\x99i acroba\xc8\x9bii. Artistul a fost prezent \xc8\x99i la ceremonia desf\xc4\x83\xc8\x99urat\xc4\x83 \xc3\xaen februarie, unde a interpretat piesa \xc3\xaen timpul unui recital live, al\xc4\x83turi de \xc8\x99lag\xc4\x83rul s\xc4\x83u din anul 2004, \xe2\x80\x9eYeah!\xe2\x80\x9d. Pe aceea\xc8\x99i scen\xc4\x83 au urcat al\xc4\x83turi de Usher \xc8\x99i solistele Alicia Keys \xc8\x99i Shakira, care au interpretat c\xc3\xa2ntece cunoscute din repertoriul lor, Keys prezent\xc3\xa2nd \xe2\x80\x9eTry Sleeping with a Broken Heart\xe2\x80\x9d, \xe2\x80\x9eEmpire State of Mind\xe2\x80\x9d \xc8\x99i \xe2\x80\x9eNo One\xe2\x80\x9d, Shakira interpret\xc3\xa2nd \xe2\x80\x9eShe Wolf\xe2\x80\x9d \xc8\x99i \xe2\x80\x9eGive It Up to Me\xe2\x80\x9d._NEWLINE_De asemenea, compozi\xc8\x9bia a fost inclus\xc4\x83 \xc3\xaen programul Body By Milk Got Noise?, lucru ce a condus la filmarea unor videoclipuri adi\xc8\x9bionale. Cele dou\xc4\x83 materiale rezultate au fost reaalizate de o serie de tineri aspiran\xc8\x9bi la calitatea de regizor, ace\xc8\x99tia coordon\xc3\xa2nd aspecte legate de produc\xc8\x9bie sau de concept.\n_START_SECTION_\nPrezen\xc8\x9ba \xc3\xaen clasamente\n_START_PARAGRAPH_\nLa scurt timp de la lansarea sa desc\xc4\x83rc\xc4\x83rilor digitale, \xe2\x80\x9eMore\xe2\x80\x9d a intrat \xc3\xaentr-o serie de clasamente americane, compilate de Billboard. \xc3\x8enregistrarea a debutat pe locul treizeci \xc8\x99i opt \xc3\xaen ierarhia Billboard Hot Digital Songs, lucru ce a favorizat ascensiunea sa \xc8\x99i \xc3\xaen principala list\xc4\x83 a publica\xc8\x9biei, Billboard Hot 100, unde a intrat pe treapta cu num\xc4\x83rul \xc8\x99aptezeci \xc8\x99i \xc8\x99ase. Datorit\xc4\x83 deficitului de v\xc3\xa2nz\xc4\x83ri consemnat \xc3\xaen s\xc4\x83pt\xc4\x83m\xc3\xa2na urm\xc4\x83toare, \xe2\x80\x9eMore\xe2\x80\x9d a p\xc4\x83r\xc4\x83sit ambele clasamente. Astfel, c\xc3\xa2ntecul a sta\xc8\x9bionat \xc3\xaen Billboard Hot 100 timp de doar \xc8\x99apte zile, un interval de timp considerabil mai scurt dec\xc3\xa2t toate celelalte discuri lansate de pe albumul Raymond v. Raymond._NEWLINE_De asemenea, odat\xc4\x83 cu promovarea materialului de provenien\xc8\x9b\xc4\x83 \xc3\xaen Regatul Unit, \xc3\xaenregistrea a devenit popular\xc4\x83 \xc3\xaen mediul online, intr\xc3\xa2nd \xc3\xaen primele o sut\xc4\x83 de trepte ale ierarhiilor compilate de magazinul virtual iTunes. Gra\xc8\x9bie acestui lucru, \xe2\x80\x9eMore\xe2\x80\x9d a debutat pe locul optzeci \xc8\x99i nou\xc4\x83 \xc3\xaen UK Singles Chart \xc8\x99i pe pozi\xc8\x9bia a dou\xc4\x83zeci \xc8\x99i \xc8\x99aptea \xc3\xaen UK R&B Chart, \xc3\xaen timp ce \xe2\x80\x9eOMG\xe2\x80\x9d  se afla \xc3\xaenc\xc4\x83 \xc3\xaen fruntea ierarhiei.'